Elképesztő a Samsung fölénye Európában | Az online férfimagazin
player.hu 19/08/19 HÉTFŐ 14:40
A koreai gyártó telefonjait majdnem annyian vásárolták, mint a második, a harmadik és a negyedik helyezettét együttvéve.
Erre jutott a Canalys piackutató felmérése, akik azt vizsgálták, hogy fogytak a különböző okostelefonok az európai piacon az év második negyedévében.
Ahogy látható, a három nagy gyártó közül egyedül a Samsung tudta növelni a piaci részesedését, ráadásul nem is kicsivel: az Európában eladott okostelefonoknak több mint a 40%-a Samsung volt. Eközben a Huawei és az Apple visszaesett, bár megtartották a második és a harmadik helyüket.
A lista emellett is tartogat érdekességeket:
A Xiaomi brutálisan megerősödött az idén, majdnem 50%-os növekedést könyvelhettek el.
A Nokia telefonokat gyártó HMD Global továbbra is egészen szépen teljesít, annak ellenére, hogy az eladásaik csökkentek.
Az összes többi gyártó viszont nem lehet túl boldog, hiszen mindössze 6,4 millió olyan telefon talált gazdára, amit nem a fent felsorolt cégek gyártanak.
A Xiaomi és az HMD Global jó helyezését az indokolhatja, hogy Európában jellemzően a középkategóriás telefonok fogynak a legjobban, a legnépszerűbb modell például a Samsung Galaxy A50 volt, de iPhone-ok közül is a legolcsóbb iPhone XR-ből fogyott a legtöbb.
(Forrás: Canalys, Nyitókép: Getty)